Cheika verwag Barrett sal nr.10-trui dra | Netwerk24
Cheika verwag Barrett sal nr.10-trui dra
Hoewel Michael Cheika, die Wallaby-afrigter, ook een van menige nuwe bewonderaars van Richie Mo’unga is, verwag hy om Beauden Barrett volgende week op losskakel in die All Blacks se beginspan te sien.
Beauden Barrett, hier in die Hurricanes se trui, sal volgens Michael Cheika, die Wallabies se breier, weer een van die All Blacks se sleutelspelers in die Rugbykampioenskap wees. Foto: Getty Images
Australië en Nieu-Seeland pak mekaar volgende Saterdag in Sydney in hul eerste toets in vanjaar se Rugbykampioenskap.
Mo’unga het in die laaste twee weke van die Super-reeks beter vertoon as Barrett én die Springbok-losskakel Elton Jantjies en die Crusaders gehelp om as kampioen gekroon te word in dié kompetisie.
Mo’unga se blink vertonings het ’n debat in Nieu-Seeland laat opvlam oor of hy dalk bo Barrett in die All Blacks se beginspan gekies kan word.
Cheika dink nie dat Barrett, wat al twee keer die Wêreldrugby se Speler van die Jaar was, weggelaat sal word nie.
“Beauden Barrett was die afgelope twee jaar die beste speler in wêreldrugby en hy is ’n uitstaande speler,” sê Cheika.
“Ek het al spanne afgerig wat onder sy vaardighede en vermoëns deurgeloop het.
“Mo’unga het klas en hy is ’n goeie ou, maar daar is geen twyfel nie dat die All Blacks Barrett hoog aanslaan nie. Hy sal volgende Saterdag daar wees.”
Die Rugbykampioenskap sal vanjaar met arendsoë dopgehou word. Daar word verwag dat die spanne dalk ’n paar proefnemings met die oog op 2019 se Wêreldbeker-toernooi in Japan sal maak.
Hoewel die All Blacks hul laaste kragmeting teen die Wallabies verloor het, lag mense as Steve Hansen, die Kiwi-afrigter, sê die Australiërs is die gunsteling om weer te wen.
“Hy (Hansen) is ’n goeie afrigter, maar ek dink hy is verkeerd en ek dink nie baie van sy spelers sal dink hy is eerlik nie,” sê Cheika.
“Ek dink nie dit is baie realisties nie. Aan die einde van die dag is dit (wat Hansen kwytraak) eintlik ook maar irrelevant.”
Meer oor: Toetsrugby | Rugbykampioenskap | Wallabies | All Blacks | Bledisloebeker
Wallaby verdien meer as top-Bokke, All Blacks
‘Aussies is gunsteling teen All Blacks’
Dan verkies Beauden bo Richie op 10